ടെര്മിനല് ഉപയോഗിക്കണമെങ്കില് മറ്റൊരു 30 കോടി കൂടി കോഴിക്കോട് കെഎസ്ആര്ടിസി ടെര്മിനല് മറ്റൊരു പാലാരിവട്ടമോ ? കോഴിക്കോട് : മാവൂര് റോഡിലെ കെ.എസ്.ആര്.ടി.സി. ടെര്മിനല് ഇനിയും ഉപയോഗിക്കണമെങ്കില് 30 കോടി രൂപകൂടി മുടക്കണം. 74.63 കോടി രൂപ ചെലവില് നിര്മിച്ച 10 നിലയുള്ള ഇരട്ട ടെര്മിനലിന്റെ. ബലക്ഷയം പരിഹരിക്കാതെ അവിടെ ബസ് സര്വീസ് പോലും നടത്താന് കഴിയില്ലെന്നാണ് ചെന്നൈ ഐ.ഐ.ടി. സംഘത്തിന്റെ പഠനറിപ്പോര്ട്ട്. വര്ഷങ്ങള് നീണ്ട അനിശ്ചിതത്തിനൊടുവില് പ്രവര്ത്തനസജ്ജമായ കോഴിക്കോട് കെഎസ്ആര്ടിസി കെട്ടിടം ഒരു മാസത്തിനകം ഒഴിപ്പിക്കണമെന്നിരുന്നു ഗതാഗത മന്ത്രിയുടെ ഉത്തരവ്. കെട്ടിടത്തിന് ബലക്ഷയമുണ്ടെന്ന ചെന്നൈ ഐഐടിയുടെ റിപ്പോര്ട്ടിന്റെ പശ്ചാത്തലത്തിലായിരുന്നു മന്ത്രിയുടെ ഉത്തരവ്. ടെര്മിനല് നിര്മാണത്തിലെ അപാകതയെകുറിച്ച് വിജിലന്സ് അന്വേഷണം ആരംഭിച്ചിട്ടുണ്ട്. നിര്മാണത്തിന് മേല്നോട്ടംവഹിച്ച ചീഫ് എന്ജിനിയറെയും രൂപകല്പനചെയ്ത ആര്ക്കിടെക്ടിനെയും അന്വേഷണപരിധിയില് കൊണ്ടുവരാന് ഗതാഗതമന്ത്രി ആന്റണി രാജു നിര്ദേശം നല്കി. കൊച്ചിയിലെ പാലാരിവട്ടം പാലത്തിന്റെ ഗതി ടെര്മിനലിന് വരുമോയെന്ന ആശങ്കയാണ് ഇതിനകം ഉയര്ന്നിരിക്കുന്നത്. ഇത്തോടെ പാര്ക്കിങ്ങും അറ്റകുറ്റപ്പണിയും നടക്കാവിലെ റീജണല് ഷോപ്പിലേക്ക് മാറ്റും. ആറുമാസം കഴിഞ്ഞേ ഷോപ്പിങ് കോംപ്ലക്സ് ഏറ്റെടുത്ത അലിഫ് ബില്ഡേഴ്സില്നിന്ന് വാടക ഈടാക്കുകയുള്ളൂ. 2009ല് പണി തുടങ്ങി 2015ല് അവസാനിച്ച കെട്ടിട നിര്മാണത്തിലെ അപാകതകള് ആധികാരികമായി വിലയിരുത്തുന്നതാണ് മദ്രാസ് ഐ.ഐ.ടിയുടെ പഠന റിപ്പോര്ട്ട്. യാത്രക്കാര്ക്കും ജീവനക്കാര്ക്കും കാര്യമായ ഉപകാരമില്ലാത്ത ഈ കെട്ടിടത്തിന് ഉറപ്പു കുറവാണെന്ന അഭിപ്രായത്തെത്തുടര്ന്ന് നേരത്തേ പഠനം ആരംഭിച്ചിരുന്നു. ബലപ്പെടുത്താന് 30 കോടി രൂപ കൂടി ചെലവിടാനുള്ള നീക്കത്തില് ദുരൂഹതയുണ്ടെന്നാണ് തൊഴിലാളി സംഘടനകളുടെ ആരോപണം. ബസ്സ്റ്റാന്ഡ് പ്രവര്ത്തനം ഉടന് മാറ്റണമെന്ന നിര്ദേശത്തിനെതിരെ ചില ജീവനക്കാരുടെ സംഘടനകള് മുറുമുറുപ്പ് തുടങ്ങിയിട്ടുണ്ട്. 3.70 ലക്ഷം ചതുരശ്രയടി വിസ്തീര്ണമുള്ളതാണ് കെട്ടിട സമുച്ചയം. നഗരഹൃദയത്തില് കെട്ടിടസമുച്ചയം നിര്മിച്ചാല് എളുപ്പം വിറ്റഴിയുമെന്ന കണക്കുകൂട്ടലായിരുന്നു. ഓഫിസും ബസ് ഓപറേറ്റ് ചെയ്യുന്ന സ്ഥലവുമൊഴികെ വാടകയ്ക്ക് നല്കാനായിരുന്നു ലക്ഷ്യമിട്ടത്. 30 വര്ഷത്തേക്ക് കരാറടിസ്ഥാനത്തില് വാടകക്ക് കൊടുക്കാനായിരുന്നു തീരുമാനം. എന്നാല്, പലതരം നൂലാമാലകളില് കുടുങ്ങി എല്ലാം തകിടം മറിഞ്ഞു. ഫയര്ഫോഴ്സിന്റെ എതിര്പ്പില്ലാരേഖ കിട്ടാന് ഒരു വര്ഷത്തിലേറെ വേണ്ടി വന്നിരുന്നു.